**ПРЕССЪОБЩЕНИЕ**

СТО И ДВАДЕСЕТ ОН-ЛАЙН ИНДИВИДУАЛНИ И ГРУПОВИ КОНСУЛТАЦИИ ПО ПРОЕКТ НА ОБЩИНА РУСЕ BG05M9OP001-2.004-0041 „СОЦИАЛНО ВКЛЮЧВАНЕ ЧРЕЗ УСЛУГИ ЗА РАННО ДЕТСКО РАЗВИТИЕ“ ПО ОПЕРАТИВНА ПРОГРАМА „РАЗВИТИЕ НА ЧОВЕШКИТЕ РЕСУРСИ 2014-2020“ В ПЕРИОДА НА ИЗВЪНРЕДНОТО ПОЛОЖЕНИЕ ВЪВ ВРЪЗКА С COVID-19

 Сто и двадесет дистанционни срещи са проведени за периода от 1 април до 13 май 2020 година в индивидуална и групова форма с близо 400 деца и родители, обхванати в дейностите на проекта на Община Русе BG05M9OP001-2.004-0041 „Социално включване чрез услуги за ранно детско развитие“. Така без прекъсване в периода на извънредното положение във връзка с COVID-19 продължи предоставянето на здравни, социални и образователни консултации, чрез които вече пет поредни години в Русе повече от 2000 деца и техните родители са получили безвъзмездно интегрирани социални услуги, свързани с детското развитие и подкрепа за семейството. Още в първите дни на социална изолация екипите за управление на проекта и услугите трансформираха работата на 20 специалисти в 5 групи за дистанционна работа, отворени във виртуално пространство чрез платформа, базирана в социалната мрежа Фейсбук на WEB-адрес <https://www.facebook.com/SVETILNIK.Ruse/>.

 Децата и родителите откликнаха с активно участие във виртуалните групи, създадени чрез актуализираните възможности на социалната мрежа за индивидуално и групово общуване. „Улицата има своите правила”, „Домашните животни” и „Интересната професия” са трите най-масови он-лайн игри в групата „Индивидуална педагогическа подкрепа за деца с увреждания”, в която се регистрираха 49 потребители.

 Предизвикателства за домашно творчество и забавление вкъщи предостави групата „Психологическа подкрепа и консултиране на бъдещи и настоящи родители за формиране и развитие на родителски умения“, в която близо 80 млади семейства се включиха във виртуална надпревара с тематични задачи за световните дни на водата, на Земята, и християнските празници Цветница, Великден, Гергьовден и деня на Европа. Те рисуваха с нестандартни материали, правиха сувенири от тесто, пяха и танцуваха.

 Най-много потребители, около 200 на брой, ежедневно са активни в дистанционното семейно консултиране, където групово и индивидуално по график могат да се срещнат с психолог, юрист, гинеколог и социални работници. С инструментите на обратната връзка те оцениха най-високо виртуалната дискусия “Безопасна точка - сигурността на семейната среда” и тренинга „Безкрайните недели във време на пандемия”.

 40 деца и техните родители са част от групата „Здравна детска консултация и дейности по превенция на заболяванията“, в която педиатър и медицинска сестра ежедневно консултират най-малките участници в проекта, проверяват тяхното развитие, следят антропометричните показатели и индикаторите на растежа.

 С голям интерес се приемат видеоклиповете на логопедите, кинезитерапевта и педиатъра, изработени специално за дистанционна работа в групата „Ранна интервенция на уврежданията, пряка работа с децата с увреждания и техните семейства“. Модулите са изградени хронологично с опции за здравно и социално обучение, игри, споделяне на съдържание, съвместно гледане и участие.

 Потребителите, децата на възраст 0-3 и 3-7 години и техните родители, с готовност се включват във всички виртуални възможности, които проектът им предоставя като сигурен източник на информация, полезни консултации и здравословно разнообразяване на ежедневието, при оптимална видимост и поверителност за участниците с оглед на конфиденциалността и изискванията за защита на личните данни.

 Превантивните мерки за ограничаване на разпространението на COVID-19 остават в сила и след 13 май, поради което специалистите в проекта продължават своята работа чрез дигиталните възможности за общуване. Двама педиатри, гинеколог, юрист, психолози, педагози, логопеди, кинезитерапевт, медиатори, медицински и социални работници продължават по график своите програми за дистанционна терапия като използват вече утвърдени и надграждащи методи за обучение от вкъщи чрез интересни задачи, съобразени със семейната среда и потребностите на участниците.

 Обичайната работа в Центъра за интегрирани социални услуги в сградата на Филиал „СВЕТИЛНИК“ на ДГ „Червената шапчица“ в кв. „Чародейка“ и в Комплекс за интегрирани социални услуги за деца в кв. „Дружба“, ул. „Н. Вапцаров“ 20 ще се върне към стандартните си дейности след официалното отпадане на всички извънредни мерки в страната, за което потребителите ще бъдат информирани.